Siivouksessa käytettävät moni– ja kertakäyttöiset suojakäsineet

Käsinemateriaali voi olla luonnonkumi (lateksi), synteettinen kumi (mm. nitriili, neopreeni tai muovi esim. vinyyli). Suojakäsineiden laajasta valikoimasta on mahdollisuus valita kullekin sopiva käsine. Kertakäyttöisten suojakäsineiden tulee suojata siivouksessa käytettäviltä kemikaaleilta (noudata valmistajan ohjeita sopivista suojakäsineistä).

Miksi?

**Koska ne suojaavat:**

* puhdistus- ja desinfektioaineiden käsien ihoa ärsyttävältä tai allergisoivalta vaikutukselta
* työtapaturmilta esim. pisto- ja viiltovahingoilta
* vereltä, eritteiltä tai käsien likaantumiselta
* kosketuksen välityksellä tapahtuvalta tartunnalta (välineet, ympäristö)

Milloin?

* Käytä suojakäsineitä harkiten, koska terve iho on hyvä suoja mikrobeja vastaan.
* Monikäyttöisiä käsineitä vaihdetaan riittävän usein työvuoron aikana.
* Monikäyttöisten käsineiden alla voi käyttää puuvilla-aluskäsineitä, jotka pestään päivittäin tai vaihdetaan riittävän usein.
* Monikäyttöiset suojakäsineet ovat henkilökohtaiset.
* Ne on vaihdettava heti, jos menevät rikki.
* Siirryttäessä huoneesta toiseen monikäyttöisten suojakäsineiden ulkopinta pestään saippualla.
* Monikäyttöisten suojakäsineiden sijaan voidaan käyttää myös kertakäyttökäsineitä, jotka vaihdetaan siirryttäessä huoneesta toiseen.
* **Suojakäsineitä käytettäessä kädet desinfioidaan aina ennen käsineiden pukemista ja niiden riisumisen jälkeen.**

Miten?

* Monikäyttöiset suojakäsineet puhdistetaan huolellisesti käytön jälkeen.
* Jokainen huoltaa omat käsineensä itse:
* pese käsineet kädessä ensin ulkopuolelta juoksevalla vedellä ja käsienpesuaineella
* käännä ne nurin vetämällä varsi käden yli ja pese sen jälkeen sisäpinta
* huuhtele käsineet hyvin
* laita kuivumaan ilmavaan paikkaan sisäpuoli päällepäin
* jätä käytön välissä käsineet tuulettumaan sisäpuoli päällepäin
* Käytä vain hyväkuntoisia käsineitä.
* Hävitä rikkoutuneet, haurastuneet tai kovettuneet käsineet.

**Kertakäyttöisiä suojakäsineitä käytetään aina**:

* eritetahradesinfektiossa
* kosketusvarotoimissa (tarv. suojakäsineiden vaihto ja käsien desinfektio eri työvaiheiden välillä, esim. eritetahran poiston jälkeen)
* erikoistilanteissa, joissa se on tilannekohtaisesti erikseen määritelty